khistorydata/jeongjo-sjw-relations huggingface dataset:
정조 8년
林濟遠。以弘文館言啓曰。副校理孟至大。旣有只推之命。卽爲牌招察任。何如。傳曰。允。
정조 8년
李在學。以侍講院言啓曰。本院新除授兼文學沈煥之。除拜之下。不爲出肅。卽爲牌招察任。何如。傳曰。允。
정조 8년
李在學。以兵曹言啓曰。今九月二十一日。武臣賓廳講書日次。而武科初試開場相値。差備官勢難推移。故不得爲之之意。敢啓。傳曰。知道。
정조 8년
李文源。以庭試文科初試三所試官意啓曰。俄者所下備忘記。依聖敎。揭示懸題板。令入場多士一一知悉之意。敢啓。傳曰。知道。
정조 8년
李在學。以武一所試官意啓曰。今日本所柳葉箭應射擧子。自天字至爲字。一千九百五十人內。入格爲二百十六人之意。敢啓。傳曰。知道。
정조 8년
李在學。以武一所試官意啓曰。今日平明開場。柳葉箭應射擧子。自霜字仍爲試取之意。敢啓。傳曰。知道。
정조 8년
李在學。以武一所試官意啓曰。本所柳葉箭應射擧子。自霜字至唐字。二千八百五十人內。入格二百二十一人及昨日入格二百十六人。合爲四百三十七人之意。敢啓。傳曰。知道。
정조 8년
李在學。以武一所試官意啓曰。今日平明開場。柳葉箭應射擧子。自吊字仍爲試取之意。敢啓。傳曰。知道。
정조 8년
李在學。以武二所試官意啓曰。本所捧單一百二十一字內。今日柳葉箭應射三十六字。而入格二百三十七人。未及試取八十五字。名數爲四千二百五十三人之意。敢啓。傳曰。知道。
정조 8년
李在學。以武二所試官意啓曰。本所昨日柳葉箭未應試四千二百五十三人內。今日應射四十三字。入格三百五十八人。昨日入格二百三十七人。合爲五百九十五人。未及試取四十二字名數。爲二千一百三人之意。敢啓。傳曰。知道。
정조 8년
李在學。以武二所試官意啓曰。本所。今日平明開場。自皇字柳葉箭試取之意。敢啓。傳曰。知道。
정조 8년
李在學。以武三所試官意啓曰。今日本所柳葉箭應射擧子。自天字至呂字。一千五百人內。入格一百三人。未入格一千三百九十七人之意。敢啓。傳曰。知道。
정조 8년
李在學。以武三所試官意啓曰。今日本所柳葉箭應射擧子。自調字至皇字。二千五百人內。入格一百六十九人。未入格二千三百三十一人。而兩日入格。合爲二百七十二人。未入格三千七百二十八人之意。敢啓。傳曰。知道。
정조 8년
李在學。以武三所試官意啓曰。今日平明開場。柳葉箭自始字仍爲試取之意。敢啓。傳曰。知道。
정조 8년
李在學。以禁衛營言啓曰。本營一牌禁松軍全德臣來告內。昨日初更量巡山之際。木覓山蠶頭下左邊。忽有火氣。驚惶推尋。則江華居良人高元濟爲名漢。果爲放火於巖石之間。卽爲撲滅而捉來。故査問其委折。則渠以江華府船漢。渠之所使運石船。年久朽破。壬寅年分。自本府。行關于洪忠水營。以爲新造之地。而及其造來也。本府吏房書吏盧文郁金鳳儀等兩人。與甲串津居尹奉三符同。奪給新造船於奉三。渠則出給他船。故一邊應役於官府。向往康翎柴商於鹽盆。未及還家。而以許久未還。捉囚其兄於府獄。使之督現。如是之際。如干家藏。盡歸於養獄之資。此必是尹奉三。與吏房書吏兩漢。又欲奪取矣身所使船隻之計。故不勝其冤。有此放火之擧云。近來外方民習。雖曰獰悍。因一微細之事。故爲放火。要以上徹之階者。萬萬驚駭。罪人元濟。出付秋曹。依律勘斷。參軍元景華。不勤巡山。致有此放火之境。自臣營。爲先從重決棍。臣亦有常時不善檢飭之失。惶恐待罪之意。敢啓。傳曰。地罰自有定制。況於向來定式之後。標外事。便在勿問之科。自卿營。足可査處。是豈上煩之事。若此南麓近處。歲時燻髮。人家燒灰。皆欲禁止。一一草記乎。然則先自卿家。竝與煩飯𤒈堗而已之。可也。兵曹所掌。何乃替當。卿之草記。太不緊。雖令該曹照律。旣無可施之一律。勢將止於刑推定配。以徒滋頑民覬覦之習。何益於懲戢之道乎。此草記勿施。此後標外事。更勿登聞。可也。
정조 8년
林濟遠。以義禁府言啓曰。本府都事。皆爲赴擧。故庭試初試文三所禁亂都事及武三所禁亂都事及本府入直都事。當直入直都事。公事回公都事。俱以假都事。啓請分差矣。今日爲始。以本府都事。當爲分排。而不得備數出使。都事韓翼商鄭周誠。令該曹口傳相換。以爲分排之地。何如。傳曰。允。
정조 8년
吏曹口傳政事。禁府都事韓翼商。內贍主夫尹龜錫相換。禁府都事鄭周誠。訓鍊主夫吳徹常相換。
정조 8년
林濟遠。以義禁府言啓曰。因臺啓。遠竄罪人安兼濟。還寢放送之命。仍令王府設鞫嚴問事。批旨內。依啓。至於設鞫。非其時也。當量處。姑停。更待處分事。命下矣。安兼濟設鞫一款。待處分擧行。而仍前罪目。發遣府書吏。押送于平安道碧潼郡當初配所。何如。傳曰。纔經大霈。更待處分。
정조 8년
林濟遠。以刑曹言啓曰。因備邊司草記批旨內。近來法綱。雖曰解弛。宮禁有此冒禁之事。事之痛駭。孰有甚於此。自有豐曄事出後。凡係束濕之方。務從闊略。俾渠輩含恩而知畏。無論罪科小大。期勿更犯。此乃不治治之意也。渠輩亦具人心。今番方物。豈忍點退操縱。藉曰下屬所爲。若能盡心檢察。豈有是也。此外作俑之事。不一其端。諸供太甚糢糊。殊極可駭。非不欲一一査出。間有已下去營屬。査事停止。弓房廂庫內官等。當待決末處分。而在囚下人等。明日殿座罷後。使之嚴問取招。以諸道監兵營及京貢人處索賂一款。若不直招。嚴刑取服之意。直令草記。可也事。命下矣。弓房庫直廂軍庫直等處。發問目嚴加盤詰。則弓房庫金福興李春番。以爲三名日方物進上情債。自有恒定之數。諸道監兵營。皆給三兩錢。而其中平安監營。給五兩。洪忠監營。給四兩矣。今番陳賀方物則是別方物。故毋論監兵營例情。元數外加捧一兩。此外雖些少雜物。果無一毫責徵之事。弓矢人之加索與否。賂物多寡。所處各異。未能的知。至於京貢人處。則元情債數。旣優厚。且彼此俱是京人。故顔面甚熟。何可爲科外加索之計。而伊日陳賀罷後。日勢差晩。他物種。僅僅捧納。虎豹皮則日昏後。毛勢難以看察。果於經宿捧納。此則一問貢人。可知其實狀。近以操縱索賂之弊。前後飭敎。極爲截嚴。而身爲庫直。加捧一兩於外方校吏等之狀。今旣綻露。論其罪狀。萬戮猶輕云。廂庫庫直楊德福韓碩哲。以爲廂庫所納進上物種。初旣數小。故今番雖是別方物。元情債外。果無分錢加徵之事。而平安監營將校。來在主人家。不爲躬自領納。使人替納。故果以莫重進上之若是替納。誠爲可駭之意言及。欲爲加索。則將校以不可開別情債之路云。而終不備給。至於全羅監營色吏處。則竝與元情債而亦不得準捧。此等事狀。嚴問於各處領來校吏。則可知所供之初。非飾詐誣罔云矣。弓房庫直之科外濫徵。無處無之。當此特敎禁飭之時。若有一分嚴畏之心。何敢姿意冒犯乎。其奸濫之狀。固已萬萬痛駭。且旣有加徵之物。則各人處所捧之數。奚但止於一兩乎。渠必以賂之多寡。意謂其罪有輕重。變多爲少。飾詐納招者。明若觀火。廂庫庫直。以其方物物種之數少。例情外初無加索之端云。而又以西關將校處。初欲執頉侵徵。末乃未遂其意等說。爲渠自明之計。而旣爲執頉。則多少間。亦豈全無所徵乎。反復鉤問。一直牢拒。論其情狀。亦涉叵測。平問之下。難以覈實。弓房廂庫庫直。竝嚴刑得情。何如。傳曰。廂庫下人等放送。弓房下人處。更爲嚴杖究問。當該弓矢人等。亦爲捉來取招。草記。可也。
정조 8년
刑曹啓目。原春道金城居良女安召史擊錚原情云云。依先朝受敎。爲先放送。所供如此。上裁。何如。判付啓。一邊之言。雖難取信。參以獄情。推之獄理。不無多少起疑之端。豈以已具之獄。不欲輕易傅生。有此遷就而然是隱喩。否則被告者。頗不貧寒乙仍于。以抑强之意。故爲仍推是隱喩。以此以彼。不可不另行按査。分付該道。原文案一通謄上。爾具意見。狀聞後稟處爲良如敎。
정조 8년
甲辰九月二十一日辰時。上御涵仁亭。承旨入侍時。行左承旨李文源。左副承旨李祖承。同副承旨林濟遠。假注書李敬五。記注官金健修。記事官李崑秀。以次進伏訖。上曰。戶曹堂郞入侍。賤臣承命出。與戶曹判書鄭一祥。參判李獻慶。參議金載瓚。郞廳鄭昌老李正模具膺偕入進伏。一祥曰。三殿兩宮上尊號。今旣禮成。卽當紀載於譜牒。而國朝御牒八高祖圖王妃世譜。亦當一體修正矣。在前有設廳擧行之例。今番則何以爲之乎。上曰。依向日例爲之。可也。出擧條一祥曰。譜略跋文。令大提學撰進。何如。上曰。依爲之。出擧條一祥曰。譜略進上進獻。各以幾件封進。而冊衣何以爲之乎。上曰。依向日例爲之。可也。出擧條上曰。右承旨入侍。行右承旨李在學。承命進伏。上由集瑞門詣慈慶殿。諸臣以次隨後。上命撤補階。修掃殿庭。分命獻慶與膺留後領役仍由曜瑞門詣景福殿。命撤補階。修掃殿庭訖。由仁和門還內。諸臣以次退出。
정조 8년
甲辰九月二十一日巳時。上御誠正閣。藥房都提調提調。訓鍊大將。備局有司堂上。兵曹判書。戶曹堂上同爲入侍時。都提調徐命善。提調徐有隣。訓鍊大將具善復。有司堂上金華鎭趙時俊。兵曹判書徐浩修。戶曹參議金載瓚。同副承旨林濟遠。假注書李敬五。記事官李崑秀尹行任。以次進伏訖。命善進前曰。昨日勞動之餘。夜來聖體。若何。上曰。膈痰熾盛。飮啖失宜。不但外氣而已。換節之際。每如此矣。命善曰。醫官待令。診候。何如。上曰。醫官入侍。賤臣承命出。與康命吉丁文壽偕入進伏。命吉進前診候曰。外氣不甚大段。而膈痰乍滯。故有咳嗽之候矣。文壽。以次診候曰。緣此外氣。痰候不少矣。上曰。藿香正氣散進御。何如。文壽曰。聖敎至當。臣有區區賤慮。敢此仰達。童便性味甚冷。而近五旬進御。自今姑爲停進。似好矣。上曰。依爾奏。停止。可也。行都承旨洪秀輔。持湯劑進前。上進御訖。下敎曰。午後一貼。更爲煎入。仍命大臣就座。有司堂上進前。又命濟遠讀原春道狀啓。濟遠讀奏訖。上曰。觀此狀辭。卿等之意。何如。有隣等曰。此是還上停退軍布蠲免等事也。姑待追後狀啓之上來。似當有區處之道矣。善復曰。臣意亦以爲更待議處。似未晩矣。上曰。然則自廟堂。更爲行會。催促狀聞。可也。上曰。戶曹判書參判入侍。賤臣承命出。與戶曹判書鄭一祥。參判李獻慶偕入進伏。上曰。勅行當在使臣回還前乎。命善曰。姑難的知矣。上曰。勅行時擧行等節。盡爲抄出乎。時俊曰。見方抄書矣。上曰。至如屛風等屬。預令戶曹措備。似好矣。時俊曰。勅使求望。各自不同。恐難預備矣。上曰。他用之件。亦甚苟艱云。預備者或不合。則仍爲曹坐需用。亦何妨也。鄭判府之曾判度支也。凡百擧行。巨細無漏。今焉已矣。九原誠難作矣。有隣等曰。儺禮都監之爲民弊者。似不少矣。上曰。今番異於他時。全然廢閣。亦甚不可。凡係爲弊之端。商量除之。似無所難。戶判取考前例。以奏。可也。時俊曰。北道交濟穀中久寘條。移轉取用之後。例以散在條。自本道狀請充補。而聞前道臣李命植言。則昨年北關移轉久置穀一萬四千五百石。以南關所在取用。而因遞歸之忙急。未及陳聞充補云矣。今當捧糴方張之時。不可不以此補彼。各邑散在條中。量其數爻。以精實穀擇捧。使之充補久寘穀移轉之數。何如。上曰。依爲之。出擧條上曰。昨日科榜。何如云乎。命善曰。實才多參云矣。上曰。今九月朔抄啓文臣親試。以再明日爲之。出榻敎上曰。武科會試直赴。爲幾人乎。浩修曰。初試幾近二千。而直赴者。不過爲四百九人矣。上曰。向以勸武事。有下敎者。大科不遠。如有可用之人。預先擇取。可也。善復曰。臣自承敎之後。心誠求之。而姑未得可合之人矣。上曰。似聞李命杰李養采俱有子。可合勸武云。卿亦聞知否。善復曰。臣亦聞之。而姑未見其爲人矣。上曰。一則璿裔。一則將種。身手可合。則別薦無妨。今欲召見。皆令入侍。賤臣承命出。與幼學李海愚李堯憲偕入進伏。上問姓名年歲訖。仍令姑爲退待。下敎曰。園行當從近爲之。而園所後麓。巖石周廻。天作之地。所見異常。今番竊欲與訓將周覽矣。仍命退。諸臣以次退出。
정조 8년
行都承旨洪秀輔坐。行左承旨李文源坐。行右承旨李在學坐直。左副承旨李祖承坐直。右副承旨申致權坐。同副承旨林濟遠坐。注書二員未差。假注書金孝建仕李敬五仕直。事變假注書朴能源仕。
정조 8년
大殿。奎章閣啓辭問安。答曰。知道。王大妃殿惠慶宮中宮殿世子宮口傳問安。答曰。知道。
정조 8년
王大妃殿惠慶宮中宮殿世子宮口傳問安。答曰。知道。世子宮。春桂坊單子問安。答曰。知道。大殿。朝廷二品以上六曹堂上奉朝賀單子問安。答曰。知道。
정조 8년
傳于洪秀輔曰。承旨閣臣入侍。
정조 8년
李在學啓曰。禁衛大將徐有大時無職名。令該曹口傳付軍職。何如。傳曰。允。
정조 8년
兵曹口傳政事。司直徐有大。
정조 8년
吏曹口傳政事。以南玄老爲禮曹參判。尹承烈爲左尹。
정조 8년
以洪忠水使李潤彬漂到異樣船啓本。傳于李在學曰。依願還送之意。令廟堂卽爲行會。
정조 8년
李宗烈奉命在外。代以朴能源爲事變假注書。
정조 8년
李在學啓曰。今二十五日永祐園親祭祭文。當爲製進。大提學吳載純。待明朝牌招。何如。傳曰。允。
정조 8년
傳于李祖承曰。兵曹判書。使之來待。
정조 8년
李祖承啓曰。兵曹判書徐浩修。以勸武事。來待有命。而謂有情勢。來詣闕下。屢度催促。終不入來。事體所在。誠極未安。推考警責。何如。傳曰。情勢未知何事。而明日殿座有命。事係帥律。無端引義。大關分義。從重推考。更爲各別催促。斯速來待。
정조 8년
李祖承啓曰。兵曹判書徐浩修。特敎催促之下。謂以情勢之危蹙。更鼓已下。尙不入來。事體道理。俱極未安。從重推考。何如。傳曰。允。
정조 8년
兵曹。以具明謙爲禁衛中軍。
정조 8년
甲辰九月二十二日辰時。上御重熙堂。承旨閣臣入侍時。二直提學吳載純。一直提學鄭志儉。檢校直提學徐有防。二直提學朴祐源。原任直閣金宇鎭徐龍輔鄭東浚。檢校直閣金載瓚。行都承旨洪秀輔。行左承旨李文源。行右承旨李在學。左副承旨李祖承。右副承旨申致權。同副承旨林濟遠。假注書金孝建李敬五。記事官李崑秀尹行任。兼輔德李時秀。副司直趙興鎭。假注書朴能源。兼春秋金鳳顯。以次進伏訖。上曰。一提學弘文提學入侍。賤臣承命出。與一提學金鍾秀。弘文提學徐有隣偕入進伏。上曰。春坊入直誰也。知入。賤臣承命出問。還奏曰。上番鄭述祚。下番曺遠振入直云矣。上命書傳敎曰。二十五日。當詣永祐園展拜。皆依京擧動例擧行。旣有受敎定式。依此爲之事。分付。又命書傳敎曰。禮堂向有奉審之命。京兆係是司訟劇地。參判赴燕不遠。亞尹方在試所。禮曹參判金思穆。漢城左尹徐有大。竝許遞。新資多有未經亞卿人。令該曹口傳差出。又命書榻敎曰。明日親試處所。春塘臺爲之。上曰。一二三所科作入之。賤臣承命出持入。上曰。今番庭試菊製科作中。一等外有御批者。皆謄書於臨軒功令事。分付。仍命退。諸臣以次退出。
정조 8년
行都承旨洪秀輔坐。行左承旨李在學坐。右承旨趙興鎭未肅拜。左副承旨李祖承坐直。右副承旨金載瓚坐。同副承旨林濟遠坐直。注書二員未差。假注書金孝建仕李敬五仕直。事變假注書朴能源仕。
정조 8년
李在學啓曰。明日再明日。永祐園親祭齋戒正日。三明日殿試相値。視事頉稟。傳曰。知道。
정조 8년
林濟遠啓曰。禁衛營將官來言。今日。本營軍兵。日次私習云矣。敢啓。傳曰。知道。
정조 8년
傳于李在學曰。經宵促飭。無意膺命。此何道理。此何事體。夜深後。始聞承宣言。以沈煥之辭疏句語引義云。而蓋其疏語。不過自道伊時事狀。元無別般斥言之事。未下批之疏。無敢引義。先朝禁令。何等截嚴。且本事。前此業已悉諭。今不架疊。而丁酉秋奉朝賀之疏。人孰不見。況先見之明。不可責之於中人以下。此鄭蘊諸人之猶所未能逆覩。到今執此爲引者。決是常情常理之外。又況是誰之家。是誰之兄。爲其弟而若不顧藉其兄。是反欲貽累於其弟。予固知之。以煥之之本末。決無甘心於其家之理。然則重臣之如是引義。外面觀之。徒滋聽聞之起惑。世道憂。容有極乎。今以煥之自鳴之疏。若作重臣引義之端。予恐從此時象。無底靜之日。寧有是也。寧有是也。昨以玆事。已與吏判。有許多說話。吏判之見。正合予意。奉朝賀何不勸令重臣承膺乎。有此下敎之後。重臣更又引入不出。此大關臣分。大關世道。兵曹判書徐浩修從重推考。殿座斯速來待。
정조 8년
傳于李在學曰。兵曹判書徐浩修。記過待令。
정조 8년
傳于李在學曰。湯劑有下敎事。都提調使之入來。
정조 8년
傳于洪秀輔曰。右副承旨許遞。前望單子入之。
정조 8년
承旨前望單子入之。金載瓚落默。
정조 8년
以副校理孟至大牌不進罷職傳旨。傳于林濟遠曰。只推。
정조 8년
兵曹口傳政事。副司勇單趙觀鎭。以李海愚爲宣傳官。李堯憲爲內乘。副司勇單趙文彦李堯憲。
정조 8년
傳于李祖承曰。左副承旨入侍。
정조 8년
洪秀輔啓曰。吏曹參判宋載經。參議黃昇源牌不進。推考傳旨及罷職傳旨。今方捧入。而開政命下之後。如是違牌。不卽擧行。事甚未安。參判更卽牌招。開政。何如。傳曰。允。
정조 8년
有政。吏批。行判書金鍾秀呈辭在外。參判宋載經進。參議黃昇源牌不進。左副承旨李祖承進。啓曰。判書金鍾秀呈辭在外。參議黃昇源牌招不進。小臣獨政未安。何以爲之。敢稟。傳曰。仍爲之。以李書九宋俊載爲正言。權裕兪漢敬爲修撰。金啓洛爲副修撰。曺遠振爲弼善。宋煥喆爲戶曹參議。李得祥爲廣興守。尹煜爲典簿。成世柱爲靑丹察訪。廣陵君烻。今加崇憲。常溪君湛。今加嘉德。綾城尉具敏和。靑城尉沈能建。以上今加綏祿。廣恩副尉金斗性。今加成祿。左尹金頤柱。右尹尹承烈。折衝陳益祥金尙輝。以上嘉善。養賢奉事單玄杞。贈吏參洪鎭輔。贈吏判例兼。贈吏議洪重聖。贈吏參例兼。以上工曹判書洪良浩考祖考。李顯默爲副校理。林道浩爲司書。宋煥德爲兵曹佐郞。趙英鎭爲永興府使。李重馥爲驪州牧使。高信謙爲豐德府使。
정조 8년
有政。兵批。判書徐浩修進。參判鄭枋。參議趙鼎鎭病。參知徐龍輔入直進。同副承旨林濟遠進。以朴基豐李匡運李鼎勳許湛爲宣傳官。李益懋爲訓鍊主簿。武兼金尙振。今加折衝。加資事。承傳。副護軍吳載熙李文爀李萱。副司直鄭履煥具庠柳義養金思穆沈有鎭鄭宇淳宋鍈成德朝安聖彬申致權李普溫尹弘烈。副司果徐美修李延伋金思義徐有豐曺命峻金龍柱洪大榮朴升壽朴載淳。以朴廣源爲北評事。
정조 8년
備忘記。今甲辰秋等內乘別軍職宣傳官內試射時。騎芻內乘朴基豐四中。加資則資淺。以本寺熟馬賜給。
정조 8년
備忘記。今甲辰秋等內乘別軍職宣傳官內試射時。柳葉箭別軍職南憲喆居首。依例加資。宣傳官朴光遇令布。依例直赴殿試。
정조 8년
傳于林濟遠曰。左承旨許遞。前望單子入之。
정조 8년
傳于李祖承曰。動駕隔日。番次亦甚苟艱。玉堂在外及未肅拜人員。竝許遞。前望單子入之。待下批牌招察任。
정조 8년
玉堂前望單子入之。校理李度謙。副校理李東郁落點。
정조 8년
傳于林濟遠曰。畿邑則勅行不遠。諸道民政。亦皆方殷。未下直守令。皆令明日辭朝。差使員及上京守令。亦令明日下送。赴擧守令。待科榜出後。卽爲下送。如是申飭後。不卽下去人。各該道伯狀聞論罪事。令廟堂分付。
정조 8년
林濟遠啓曰。明日抄啓文臣課講時。何承旨進去乎。敢稟。傳曰。都承旨進去。
정조 8년
傳于李祖承曰。右副承旨入侍。
정조 8년
林濟遠。以吏批言啓曰。侍從臣父年七十人。每於歲首。抄啓加資事。載在法典。而新有應推恩人。雖非歲首。亦爲抄啓加資事。曾有定式。侍從臣父年七十人。別單書入之意。敢啓。傳曰。知道。
정조 8년
林濟遠。以禮曹言啓曰。今此大殿誕日陳賀時。諸道所封箋文。開坐看品。則洪忠水使李潤彬所封箋文。紙品極爲皺劣。殊欠敬謹之意。不可無飭。推考警責。何如。傳曰。允。
정조 8년
林濟遠。以禮曹言啓曰。卽接四館所牒報。則甲辰九月二十日大輪次九日製入格進士韓興裕。幼學申驥顯。直赴殿試。幼學兪聃柱洪鼎夏。生員李在治。進士李永甲。生員朴喆源趙雲絅李寅默。幼學呂善容李勉翼申綮。進士李晩祥徐興輔任弘常。幼學金履度。生員尹光垂。幼學柳星會。生員南寅老洪景厚。進士金載翼。幼學徐有獻。生員朴宗洪。幼學安業林秉遠。進士李㝡賢任好常。幼學李衡采李在紹洪祐淵趙桓鎭李天章。進士金復仁金秀臣。幼學李天培洪樂昇梁德申。進士金禹儉。幼學李邦玉權𠎠李以性。通德郞朴宗翊。幼學權倚。生員沈鳳錫。幼學魚用翼鄭夏善。生員閔思永。進士李基崇。幼學尹秀漢。進士崔秀亨。通德郞鄭履益。進士吳彦載。幼學李宜昇。通德郞張履信。幼學李躋泰李憲玉李普源。進士李準海。幼學徐宏修金秀人。進士權燁。幼學閔景爀辛師夏尹濟純鄭奎觀。進士沈玉賢。幼學趙台錫崔履亨。通德郞李訥模。幼學崔鎭鈺。竝直赴會試事。命下而分等許赴事。報來矣。進士韓興裕等二人。許赴於冊禮慶科庭試殿試。幼學兪聃柱等六十八人。今番殿試。旣兼會試。依例許赴。而其中兪聃柱李在治李永甲趙雲絅李寅默申綮李晩祥徐興輔任弘常洪景厚金載翼李㝡賢李邦玉權倚李躋泰權燁沈玉賢李訥模等十八人。亦爲入格於庭試原榜初試。依傳敎。先爲許赴於今番殿試。而菊製初試則許赴於來頭上號庭試殿試事。分付四館所。何如。傳曰。允。
정조 8년
林濟遠。以禮曹言啓曰。今七月七夕製入格幼學李在紹呈狀內。以爲今番冊禮庭試初試時。以恩賜赴擧於三所較藝矣。及其出榜。見漏於榜目云。故事甚該訝。詳問於該所四館所。則呈券而落漏的實。當該三所試官。難免不察之失。竝推考警責。李在紹則許赴於來頭上號庭試初試。以爲較藝等第事。分付四館所。何如。傳曰。允。該所試官。不可推考而止。竝罷職。可也。
정조 8년
林濟遠。以兵曹言啓曰。宣傳官鄭順采具縉。俱以身病。呈狀乞遞。宿衛輪番之任。不可久曠。竝改差。何如。傳曰。允。
정조 8년
林濟遠。以兵曹啓曰。今九月二十五日永祐園擧動時。各殿問安及承史所騎驛馬。依京擧動例。竝置之。只內吹所騎京畿驛馬二十三匹補把之意。分付本道。何如。傳曰。允。
정조 8년
林濟遠。以兵曹言啓曰。今九月二十五日永祐園展拜時。以何營軍兵隨駕。何營軍兵留陣。而禁軍馬步軍幾番幾哨磨鍊乎。敢稟。傳曰。訓局馬兵三哨。步軍八哨。御營騎士三番。步軍五哨。爲先後廂。禁軍三番隨駕。禁衛營留陣。
정조 8년
林濟遠。以備邊司言啓曰。全羅監司趙時偉狀啓。有草記稟處之命矣。取見其狀本。則以爲綿農。旣判歉荒。民情皆以純錢願納。而身布減半之後。錢木參半之數。以木邊言之。則四人竝力。一疋責納。有難計尺捧上。勢將準價責出。如此之際。吏緣爲奸。今年各營衙門諸般身布。以純錢捧納事。請令廟堂稟旨分付矣。各樣身軍布。折半蕩減。實是無前曠絶之恩澤。其所出於身而納於官者。比諸常年數。減其半。雖値綿農少歉之時。似不至難辦。而道臣旣如是陳諸。一路民情。亦可推知。各營門軍布。事係軍需。不可全數代錢。使之錢木參半。他衙門所納則依狀請。以純錢許施事。分付。何如。傳曰。民情可以推知。無論營門衙門納。竝依狀請。折半半蕩減外。皆以純錢上納。若此。則湖西何嫌銷刻。亦依湖南例擧行事。分付。來頭兵曹朔下。限朔亦以純錢上下。訓局則奉三分給。與他自別。令該營從長論理。草記稟處。可也。
정조 8년
林濟遠。以備邊司言啓曰。諸道舊還未捧之數。多至二百五十餘萬石。而其中壬寅癸卯兩年未捧。尤極夥然。如今同豐之時。不可不捧。而荐歉之餘。民力亦宜顧念。就都數中。限三分一。分排磨鍊。而必以最近年條收捧之意。分付諸道。何如。傳曰。允。略綽分排。俾無一毫偏重之弊事。措辭。申飭諸道。至於兩西畿甸。且當勅行。民力宜顧。又況關西今春蠲惠。比他差少。雖因事勢之不得不然。而朝家至今。以此耿耿。三道則四分一磨鍊。可也。
정조 8년
李祖承。以武一所試官言啓曰。今日本所柳葉箭應射擧子。自吊字至常字。二千八百人內。入格二百二十一人及再昨日與昨字入格四百三十七人。合爲六百五十八人之意。敢啓。傳曰。知道。
정조 8년
李祖承。以武一所試官言啓曰。今日平明開場。柳葉箭應射擧子。自恭字仍爲試取之意。敢啓。傳曰。知道。
정조 8년
李祖承。以武一所試官言啓曰。今日本所鐵箭應射擧子。自天字至往字。一千人內。入格爲四十三人之意。敢啓。傳曰。知道。
정조 8년
李祖承。以武一所試官言啓曰。今日平明開場。鐵箭應射擧子。自秋字仍爲試取之意。敢啓。傳曰。知道。
정조 8년
林濟遠。以武一所試官言啓曰。今日本所鐵箭應射擧子。自秋字至湯字。四千二百人內。入格一百五十一人及昨日入格四十三人。合爲一百九十四人之意。敢啓。傳曰。知道。
정조 8년
林濟遠。以武二所試官言啓曰。本所鐵箭。自天字至地字。試取入格五人。日暮姑停之意。敢啓。傳曰。知道。
정조 8년
林濟遠。以武二所言啓曰。本所。今日平明開場。自玄字鐵箭試取之意。敢啓。傳曰。知道。
정조 8년
林濟遠。以武二所試官言啓曰。本所鐵箭。自玄字至律字。試取入格一百三十九人內。兩技二十六人。日暮姑停之意。敢啓。傳曰。知道。
정조 8년
林濟遠。以武二所試官言啓曰。本所。今日平明開場。自呂字鐵箭試取之意。敢啓。傳曰。知道。
정조 8년
林濟遠。以武二所試官言啓曰。本所鐵箭。自呂字至光字。試取入格二百二十五人內。兩技五十人。未及試取。爲六十五字。而日暮姑停之意。敢啓。傳曰。知道。
정조 8년
林濟遠。以武三所試官言啓曰。今日本所柳葉箭應射擧子。自始字至體字。二千二百人內。入格一百八十六人。未入格二千十四人。而三日入格。爲四百五十八人。未入格五千七百四十二人之意。敢啓。傳曰。知道。
정조 8년
李祖承。以武三所試官言啓曰。今日平明開場。柳葉箭。自率字。仍爲試取之意。敢啓。傳曰。知道。
정조 8년
李祖承。以武三所試官言啓曰。今日本所鐵箭應射擧子。自天字至張字。八百人內。入格五十七人。未入格七百四十三人之意。敢啓。傳曰。知道。
정조 8년
李祖承。以武三所試官言啓曰。今日平明開場。鐵箭。自寒字。仍爲試取之意。敢啓。傳曰。知道。
정조 8년
林濟遠。以武三所試官言啓曰。今日本所鐵箭應射擧子。自寒字至岡字。一千六百人內。入格一百三十四人。未入格一千四百六十六人。而兩日入格。合爲一百九十一人。未入格二千二百九人之意。敢啓。傳曰。知道。
정조 8년
林濟遠。以刑曹言啓曰。今此庭試初試三所。設場於本曹。今已出榜。依前還接之意。敢啓。傳曰。知道。
정조 8년
甲辰九月二十三日巳時。上御春塘臺。抄啓文臣親試入侍時。行右承旨李在學。左副承旨李祖承。假注書金孝建李敬五。記注官金健修。記事官金鳳顯。以次進伏訖。引儀唱臚。試官原任提學判府事李徽之。二提學吳載純。檢校直提學徐有防。二直提學朴祐源。原任直閣金宇鎭。檢校直閣鄭東浚金載瓚徐龍輔率抄啓文臣入就拜位。行四拜禮訖。徽之進前曰。勞動之餘。聖體。若何。上曰。一樣矣。徽之曰。幸行隔日。程途不遠。動駕時刻。雖差晩。當日還宮。似恢恢矣。上曰。然矣。今番卿當隨駕乎。徽之曰。筋力雖或不逮。聖敎至此。敢不陪進乎。上曰。日前忠臣子孫入侍。卿何不入來乎。徽之曰。臣未及承聞。故不得入參。而褒忠之典。逈出尋常。闔門感泣。不知所達矣。上命載純進前。書表題訖。又命都提調提調兵判訓御兩將入侍。藥房都提調徐命善。提調徐有隣。兵曹判書徐浩修。訓鍊大將具善復。御營大將李柱國。承命進伏。命善進前曰。日間聖體。若何。上曰。一樣矣。昨日。卿何不入來乎。命善曰。情踪臲卼。不敢入矣。上曰。果何故也。命善曰。以沈煥之疏事矣。上曰。昨已言于金鍾秀。此不過煥之自鳴之疏。別無深意矣。命善曰。園行只隔數日。擧行等。雖依京擧動例。而調馬。則當依前例爲之矣。上曰。依。又下敎曰。徐瀅修催促入來。使之應製。又下敎曰。兵判出去。率勸武人入侍。浩修承命出。與李海愚李堯憲趙文彦。偕入進前。上曰。分付訓御兩營。勸武傳令。使之着天翼。更爲入侍。海愚等退出。改服以入。上曰。趙用鎭趙完鎭具敦和入侍。趙完鎭則旣是前銜。分付兵曹。付軍職冠帶入侍。賤臣承命出傳。與幼學趙用鎭等進伏。上問姓名年齒。用鎭等以次奏對訖。命退去。命善曰。新除授兼內乘李堯憲。時無職名。令該曹口傳付軍職。使之冠帶常仕。何如。上曰。依爲之。出擧條命善曰。內乘李永秀。方帶宣傳官。職務相妨。今姑改差。何如。上曰。依爲之。出擧條徽之等持試券。進前考試。上命書傳敎曰。臨軒親試。事體何等莫重。而一二入格者外。荒辭拙句。無非牛溲馬渤。近因多事。久闕課督。在諸文臣道理。尤宜着意攻業。而惟事荒嬉。無意淬礪。所謂不試故藝之義。果安在哉。當該抄啓文臣等竝下義禁府。拿問處之。又命宣傳官別軍職試射。宣傳官別軍職等。以次呼名就位。上命書傳敎曰。成命之下。規避爲事。紀綱所在。萬萬駭然。別軍職李漢豐曺學臣田文顯趙心泰邊聖和鄭勖世。竝削職。雖欲自呈擧案。不能檢戢下僚。申應周爲先罷職。又命書榻敎曰。別軍職具純。永興府使罷黜。卽其地定配。又命書榻敎曰。政官牌招開政。又命兵判進前。浩修進伏。上曰。今番園行侍衛。依昨年例。爲之。可也。又下敎曰。武科三所。額外入格。多有見拔者云。故取考前後廣取之規。元無過千數之時矣。然此與殿試有異。當此邦慶無前八域均歡之日。若有一夫抑鬱之歎。甚非廣慶飾喜之意。今番則勿拘常格。一從入格之數。竝令許赴會試。似好矣。命善曰。聖敎誠爲至當矣。俄聞入格人存拔。合而計之。幾近二千云。擧子之夥然。亦可推知矣。仍命退。諸臣以次退出。
정조 8년
甲辰九月二十三日申時。上御重熙堂。左副承旨入侍時。左副承旨李祖承。假注書李敬五。記事官李崑秀尹行任。以次進伏訖。上命書榻敎曰。抄啓文臣七月朔再次課講。明日爲之。又命書傳敎曰。時囚罪人金熙朝成種仁李勉兢趙濟魯申馥鄭萬始沈晉賢。竝爲先罷職放送。仍令明日課講。以背講應講事。分付。又命書傳敎曰。宣傳官李身敬。旣施五度之棍。爲先汰去。又下敎曰。吏曹參判宋載經。牌去來知入。賤臣承命出問。以初牌不進之意仰達。上曰。旣無情勢。無端違牌。極爲駭然。違牌勿爲呼望。更卽嚴飭催促事。分付。仍命退。承史以次退出。
정조 8년
行都承旨洪秀輔齋宿。行左承旨李在學齋宿。右承旨金宇鎭齋宿。左副承旨趙興鎭齋直。右副承旨李祖承齋宿。同副承旨林濟遠齋直。注書二員未差。假注書金孝建齋宿李敬五齋直。事變假注書朴能源仕。
정조 8년
傳于洪秀輔曰。下直守令留待。
정조 8년
洪秀輔啓曰。新除授右承旨金宇鎭。卽爲牌招察任。何如。傳曰。允。
정조 8년
傳于趙興鎭曰。明日出宮時。當於明政門外乘馬。挾輦軍。乘馬處所待令事。分付。只槍劍軍。閤外待令。
정조 8년
以兵曹守宮望筒。傳于趙興鎭曰。參判老病。參知時帶軍銜。與在外摠管許遞。前望單子入之。
정조 8년
副摠管前望單子入之。邊得讓落點。
정조 8년
金宇鎭啓曰。禮曹判書金魯鎭牌不進。推考傳旨。今方捧入。而明日永祐園親祭時。禮儀使不可不備。更卽牌招。何如。傳曰。允。
정조 8년
吏曹口傳政事。以洪和輔爲江界府使。
정조 8년
兵曹口傳政事。副司直單徐龍輔金載瓚。
정조 8년
傳于李祖承曰。兩湖今年貢布保布折半蕩減之外。皆以純錢代捧事。纔有特敎。而道伯若不別般察飭。邑宰又或忽於躬檢。委以令前已捧實惠。必有未究之弊。更令廟堂各別措辭。嚴飭兩道道伯處。俾各着意擧行。
정조 8년
以訓鍊都監隨駕軍兵磨鍊單子。傳于趙興鎭曰。道路旣已改磨鍊。更爲修整以入。可也。
정조 8년
以禁衛營留陳軍兵磨鍊單子。傳于趙興鎭曰。道路旣已改磨鍊。留陣處所。亦爲改磨鍊以入。可也。
정조 8년
以御營廳隨駕軍兵磨鍊單子。傳于趙興鎭曰。道路旣已改磨鍊。更爲修整以入。可也。
정조 8년
以御營廳隨駕軍兵磨鍊單子。傳于趙興鎭曰。本營各處軍兵。依都監草記擧行。可也。
정조 8년
洪秀輔啓曰。今九月二十六日。祿都目政事爲之之意。敢啓。傳曰。知道。
정조 8년
金宇鎭。以奎章閣言啓曰。抄啓文臣七月朔再次課講時。應講人員進不進單子。修整以入。而弘文館副修撰徐瀅修。謂有本職情勢。屢次催促。終不入來。揆以事體。誠極未安。依定式令該府拿處。何如。傳曰。本職許遞。催促使之應講。
정조 8년
金宇鎭。以都摠府言啓曰。今日入直內三廳武兼禁軍及軍兵等。當爲中日習射。而永祐園親祭齋戒相値。不得爲之之意。敢啓。傳曰。知道。
정조 8년
洪秀輔。以宗簿寺提調意啓曰。璿源譜略修正事。命下矣。國朝御牒書寫官一員。校正官一員。宗臣中差出。本寺郞廳及別工作監役官一員。使之逐日仕進。纂修監董。而差祭及凡公會。依例安徐出草。校讎編次之際。本寺忠義衛一人。勢難獨當。加出忠義衛一人。差出付軍職冠帶常仕。與本寺忠義衛。同爲擧行。何如。傳曰。允。
정조 8년
洪秀輔。以敦寧府言啓曰。北漢奉來御牒譜編。自本月二十一日爲始。今已修正。故將以二十五日。北漢件。還爲奉安事。已爲涓吉。今方發遣本府郞廳奉還之意。敢啓。傳曰。知道。
정조 8년
洪秀輔。以宗親府有司堂上意啓曰。今此永祐園展拜時。宗臣每品十二員。例爲隨駕。而摠管及實病人員外。只是四員隨駕之意。敢啓。傳曰。知道。
정조 8년
李在學。以兵曹言啓曰。來十月初一日入番騎兵。例於今月二十五日點考。而動駕相値。以無故日退行之意。敢啓。傳曰。知道。
정조 8년
李在學。以戶曹言啓曰。各貢遺在限二千石蕩減事。命下矣。各貢戊戌餘遺在中二千石。分排蕩減實數。別單書入之意。敢啓。傳曰。知道。
정조 8년
趙興鎭。以訓鍊都監言啓曰。本局隨駕軍數單子。傳曰。道路旣已改磨鍊。單子更爲修整以入。可也事。判下矣。道路今以館峴改磨鍊。則屛門把守。似當加減。而城內屛門。留陳營擧行。城外屛門。本局擧行。把守將卒。更無加減之意。敢啓。傳曰。知道。
정조 8년
趙興鎭。以訓鍊都監言啓曰。今九月二十五日永祐園擧動時。東營集春營入直御營軍兵。以訓局餘軍替代事。自兵曹節目。啓下矣。東營軍五十名。哨官吳道容。集春營軍五十名。哨官具守諒率領。與御營軍兵。待標信替代入直。還宮後。還爲替直之意。敢啓。傳曰。知道。東營集春營。各留二十名替代。可也。
정조 8년
趙興鎭。以訓鍊都監言啓曰。東營集春營入直御營軍替代草記。傳曰。知道。東營集春營各留二十名替代。可也事。批下矣。東營軍三十名。哨官吳道容。集春營軍三十名。哨官具守諒率領。與御營軍兵。待標信替代入直。還宮後。還爲替直之意。敢啓。傳曰。知道。批旨書下時。以字。以留字誤書。本營軍各以二十名替代。當初批答。文勢未暢。而不爲提稟。當該承旨林濟遠。從重推考。可也。
정조 8년
趙興鎭。以訓鍊都監言啓曰。本局新差從事官金履鏞。方在罷散中云。當初擬入。臣有不審之失。惶恐待罪。而莫重陣上從事官。不可不備。金履鏞改差。以無故人差出參陣。何如。傳曰。允。卿則勿待罪。
정조 8년
趙興鎭。以訓鍊都監言啓曰。明日動駕時。本局中軍李得濟。當爲隨駕。而以武三所試官。方在試所。姑未撤場。陣上則以左部千摠李邦鵬。兼中軍擧行。何如。傳曰。允。依此爲之。甚爲便好矣。
정조 8년
趙興鎭。以訓鍊都監言啓曰。因全羅監司趙時偉狀啓。本道納各營門軍布錢木參半事。備局覆啓。傳曰。民情可以推知。無論營門衙門納。竝依狀請。折半已蕩減外。皆以純錢上納。若此則湖西何嫌銷刻。亦依湖南例擧行事。分付。來頭兵曹朔下。限朔亦以純錢上下。訓局則奉足分給。與他自別。令該營從長論理。草記稟處。可也事。批下矣。禁御兩營軍兵軍服則自營造給。而至於本局軍兵。則只以渠等之奉足木綿。自備造着。故雖値綿歉有倍於今年之時。砲保。以本色上納。良以此也。數年以來。各道軍布之或停減。或參半純錢。有違古規。故木儲已盡無餘。今年條。又若以純錢許捧。則許多軍兵之軍服。無路自備。一年三等奉足所下。合爲十一萬兩。以木錢參半分給。以免軍服之疲劣。而當此八域軍民咸被惠澤之時。不敢以純木仰請。依備局覆啓。本局砲保。以參半上送之意。分付兩湖道臣。何如。傳曰。知道。旣從兩道狀請。非不知本營事勢之如許。到今有難還置。卿其更思好道理。論理草記。可也。
정조 8년
趙興鎭。以訓鍊都監言啓曰。本局軍布參半草記。傳曰。旣從兩道狀請。非不知本營事勢之如許。到今有難還置。卿其更思好道理。論理草記。可也事。批下矣。湖南湖西砲保價布。旣以純錢許捧。則軍兵冬等奉足木。他無拮据之道。而宣惠廳細作木及戶曹地木。時在有裕云。細作木五十同。地木百同。送價取用。則於兩衙門。別無所損。在軍兵。實爲多幸。趁今取用之意。分付戶曹惠廳。何如。傳曰。依草記施行。可也。
정조 8년
趙興鎭。以御營廳言啓曰。本廳隨駕軍數單子判付內。道路旣已改磨鍊。更爲修整以入。可也事。命下矣。依判付隨駕軍數單子。更爲磨鍊以入。而屛門把守則本廳只城外右邊屛門擧行。故把守將卒。更無加減之意。敢啓。傳曰。知道。
정조 8년
趙興鎭。以御營廳言啓曰。今此永祐園展拜時。東營集春營入直軍兵。以訓鍊都監軍兵替代事。自兵曹節目。啓下矣。今九月二十五日。東營集春營入直軍兵。待標信替代出用。而還宮後。還爲替直之意。敢啓。傳曰。知道。
정조 8년
金宇鎭。以武一所試官意啓曰。今日平明開場。鐵箭應射擧子。自坐字仍爲試取之意。敢啓。傳曰。知道。
정조 8년
趙興鎭。以武一所試官意啓曰。副試官徐有大。以禁衛大將。明日動駕時。領軍留陣。三試官趙圭鎭。以禁軍別將。領軍隨駕。參試官李師濂。以司僕寺正。差備進去。許湛。以宣傳官。侍衛陪扈。莫重國試。試官不可不備員。令政院依例斯速稟旨變通。何如。傳曰。允。副試官徐有大。畢射後。卽詣本營留陣。其前姑令中軍代領。三試官趙圭鎭。參試官李師濂許湛之代。當以他試官點下。試望入之。
정조 8년
趙興鎭。以禁衛營言啓曰。明日擧動時。本營留陣。以中軍代領事。命下。而中軍具明謙。以武二所試官。方在試所。令政院稟旨改付標。何如。傳曰。纔於一所草記。有下敎者。此草記。豈可捧入。同副承旨林濟遠。越捧一等。可也。
정조 8년
金宇鎭。以武二所試官意啓曰。本所。今日平明開場。自果字鐵箭試取之意。敢啓。傳曰。知道。
정조 8년
趙興鎭。以武二所試官意啓曰。本所鐵箭。自果字至制字。試取入格二百八十六人內。兩技四十五人。未及試取。爲三十九字。而日暮姑停之意。敢啓。傳曰。知道。
정조 8년
趙興鎭。以武二所試官意啓曰。三試官具明謙。以禁衛中軍。明日當赴留陣。宣傳官李鼎勳。以侍衛陪扈。莫重國試。試官不可不備員。令政院依例斯速稟旨變通。何如。傳曰。允。試官原單入之。待下批。卽爲進去。
정조 8년
趙興鎭。以武二所試官意啓曰。宣傳官齎來傳敎。卽爲謄書。高揭試場。一一曉諭於京鄕擧子處。則歡聲如雷。感祝天恩。雖値動駕。仍爲開場有命。故明日亦將依前試取之意。敢啓。傳曰。知道。殿試旣命分所。各所入格。預與各所命官相議。某所某部某道區別後。帳殿應試人。先爲知委。餘則準二千五百之數。分所應試事。分付。一二所。準此知悉。可也。
정조 8년
金宇鎭。以武三所試官意啓曰。今日平明開場。鐵箭。自劍字仍爲試取之意。敢啓。傳曰。知道。
정조 8년
金宇鎭。以武三所試官意啓曰。今日。本所未及出榜。而三試官臣李得濟。明日動駕時。以都監中軍赴陣矣。本所試官。不可不備員。令政院稟旨變通。何如。傳曰。纔因都監草記。已有批下。則此草記。豈可捧入乎。同副承旨林濟遠。從重推考。
정조 8년
趙興鎭。以武三所試官意啓曰。所下傳敎。卽爲謄書。揭於試場。曉諭於京外擧子之意。敢啓。傳曰。知道。
정조 8년
林濟遠。以義禁府言啓曰。時囚罪人金熙朝成種仁李勉兢趙濟魯申馥鄭萬始沈晉賢。竝爲先罷職放送事。承傳啓下矣。金熙朝成種仁李勉兢趙濟魯申馥鄭萬始沈晉賢等罷職放送之意。敢啓。傳曰。知道。
정조 8년
林濟遠。以義禁府言啓曰。永興前府使具純。卽其地定配事。承傳。啓下矣。具純。咸鏡道永興府。卽其地定配。而以承傳內辭意。具罪目。依例發遣府書吏。押送配所。何如。傳曰。允。
정조 8년
甲辰九月二十四日午時。上御重熙堂。軍士房承旨入侍時。左副承旨趙興鎭。假注書李敬五。記事官李崑秀尹行任。以次進伏訖。上曰。檢校直閣。持昨日抄啓試券入侍。賤臣承命出。與鄭東俊徐龍輔偕入進伏。上命書傳敎曰。今番武所擧子應赴之數甚多。初試元額則只不過七百人。入格則至於二千九百二十六人之多。而未及試取之類。又未知入格爲幾人。然則許多入格人之拘於額數。無端見拔。豈不矜悶。然各年初試前例。多不過千數。今雖欲闊狹加數。勢難踰三百。大抵鄕外武士之如是咸聚。渠輩亦知邦慶無前故耳。萬科試取。猶多故例。然古今有異。雖不可遽然行之。此不過初試。初試之以入格數許赴。亦不無近例之旁照。其在廣慶飾喜之道。何拘額數多寡。武一二三所初試元額外。一從入格數。竝許赴會試。此槪値無前之邦慶。行無前之曠典。卽令試所知委武士處。俾無抑鬱之歎。明日雖値動駕。仍爲設場。以爲盡技應試之地。又下敎曰。此傳敎。一本書給兵判。一本書給京曹。各令知委坊曲事。分付。又命書傳敎曰。再明日文殿試時。應試擧子數多。謄錄官査同枝同官多數差出。竝與封䌤官。依昨年下敎。以未通淸文臣中。各別擇差事。分付。又下敎曰。武試所俄下傳敎。祗受草記。催促入之。江界府使斯速辭朝之意。申飭。下直守令留待事。分付。兵曹參判參議副摠管前望單子入之。賤臣承命出傳。持前望入。上命書傳敎曰。禮判當以兼帶。依例留院。明日。禮儀使不可不備員。且有奉審之行。禮曹判書徐有隣許遞。前望單子入之。待下批牌招齋宿。又下敎曰。禮判前望。以金魯鎭出牌事。分付。又命書榻敎曰。新除授兵曹堂上牌招。又命書榻敎曰。新除授玉堂牌招察任。又命書榻敎曰。明日出宮門路。以協陽門弘化門爲之。又命書傳敎曰。明日出還宮道路。依昨年例。皆以館峴磨鍊事。分付。仍命退。諸臣以次退出。
정조 8년
甲辰九月二十四日申時。上御重熙堂。軍士房承旨入侍時。左副承旨趙興鎭。檢校直閣鄭東俊。假注書李敬五。記事官李崑秀尹行任。以次進伏訖。上曰。檢校直提學入侍。賤臣承命出。與檢校直提學徐有防偕入進伏。上曰。左承旨右承旨入侍。出榻敎行左承旨李在學。右承旨金宇鎭承命進伏。上命書傳敎曰。再明日殿試。應試之數。以初試先入格及直赴會試殿試人言之。數近四千。不可不分所試取。慕華館訓鍊院。分遣命官設場。慕華館則原榜初試中二千五百人應試。柳葉箭設六貫革。貫革設四貫革。鳥銃設六貫革。講則命官及次試官。館內分所捧講。訓鍊院則直赴殿試人。全數應試。柳葉箭設八貫革。貫革設四貫革。鐵箭設四防牌。鳥銃設八貫革。講則命官及次試官。依慕華館例。分所捧講。此外原榜餘數人及直赴會試人。竝令帳殿應試。慕華館命官。徐判府事進去。訓鍊院命官。訓將進去。承旨則慕華館。左承旨進去。訓鍊院。左副承旨進去。各所命官及承旨。以此預爲知悉。俾無混雜之弊。分所傳箭官告箭官宣傳官。勢難分排。皆以武兼擇差。擬望啓下。執鼓官。竝以訓鍊院次官。兼行宣傳官事事。分付。又命書傳敎曰。再明日武殿試帳試所。又當分所。原榜擧子。分三所應試。直赴會試人。帳殿應試。分所處所。以丹楓亭不老門爲之。主掌官。以帳殿主掌官通用。今番殿試。旣分五所。赴試擧子。亦近半萬。試冊修正。勢難趁期。每所考官件一件。參試件二件待令事。預令試所及戶兵曹知悉。文試所。同日設行。試所承旨。須有六員。可以擧行。若此。則入侍承旨。不得備員。注書旣有加出分送之例。承宣亦當旁照此例。假承旨三望。明朝各別擇擬以入事。該房知悉。帳殿則柳葉箭設六貫革。貫革設四貫革。鳥銃設五貫革。丹楓亭則柳葉箭設三貫革。貫革設三貫革。鳥銃設二貫革。不老門則柳葉箭設二貫革。貫革亦設二貫革。鳥銃則合試帳殿。其外騎芻及講書。亦於帳殿合試事。分付。分所處榜目與帳殿榜目。當通同定坐次。各所試官。持草榜詣闕。計劃修正入啓榜目事。一體分付。又命書傳敎曰。再明日文殿試處所。以明政門爲之。上曰。江界府使病難赴任。則草記改差。代望卽爲擬入事。分付。賤臣承命出傳。還入進伏。上曰。各營從事官望單子。催促入之。院中公事。同副承旨盡爲擧行事。分付。仍命退。諸臣以次退出。
정조 8년
行都承旨洪秀輔坐。左承旨金宇鎭坐。右承旨柳誼坐。左副承旨趙興鎭坐直。右副承旨李祖承坐。同副承旨徐龍輔坐直。注書二員未差。假注書金孝建仕李敬五仕直。事變假注書朴能源仕。
정조 8년
大駕詣永祐園入齋室。王世子。遣宮官問安。答曰。知道。奎章閣政院玉堂藥房朝廷二品以上六曹堂上口傳問安。答曰。知道。王大妃殿惠慶宮。遣承旨問安。答曰。知道。親祭罷後。王世子。遣宮官問安。答曰。知道。奎章閣政院玉堂藥房朝廷二品以上口傳問安。答曰。知道。還宮後。奎章閣政院玉堂藥房朝廷二品以上六曹堂上口傳問安。答曰。知道。
정조 8년
趙興鎭啓曰。今此文武科殿試試官望中。時無職名人。令該曹口傳付軍職。何如。傳曰。允。
정조 8년
兵曹口傳政事。副司果金魯直李光燮邊德淳白東運趙光鉉李柏然趙應鉉。
정조 8년
承旨前望單子入之。李時秀權落點。
정조 8년
趙興鎭啓曰。明日慕華館訓鍊院慶科庭試武科殿試時。兩司當爲進參。城上所牌招言送。何如。傳曰。允。
정조 8년
左捕將前望單子入之。具明謙落點。
정조 8년
趙興鎭啓曰。右邊捕盜大將趙圭鎭。以慕華館試官。明日出去矣。所佩命召及大將牌傳令牌。來請還納。何以爲之。敢稟。傳曰。仍佩往來。
정조 8년
趙興鎭啓曰。御營大將李柱國。以慕華館試官。明日出去矣。所佩命召。來請還納。何以爲之。敢稟。傳曰。仍佩往來。
정조 8년
承旨前望單子入之。柳誼徐龍輔落點。
정조 8년
以刑曹都囚徒。傳于徐龍輔曰。弓房下人。滯囚已久。照律放送。
정조 8년
傳于徐龍輔曰。吏曹判書。明日下直。
정조 8년
以李鎭宅爲加出假注書。
정조 8년
徐龍輔。以弘文館言啓曰。修撰權裕。時在京畿楊州地。經筵入番事緊。請斯速乘馹上來事下諭。傳曰。依啓。
정조 8년
李祖承。以吏曹言啓曰。新除授江界府使李鼎炳戶奴呈狀內。矣上典落馬重傷。委臥床褥。轉側須人。時月之內。萬無起動赴任之望云。身病旣如是沈重。則不可等待其差歇。依例罷黜。何如。傳曰。允。
정조 8년
趙興鎭。以訓鍊都監言啓曰。依草記批旨。東營軍二十名。哨官吳道容。集春營軍二十名。哨官具守諒率領。與御營軍兵。待標信替代入直。還宮後。還爲替直之意。敢啓。傳曰。知道。
정조 8년
趙興鎭。以禁衛營言啓曰。明日明政門親臨。文科殿試懸題時。依兵曹啓下節目。銅龍門入直鄕軍一百三名內。除營直十名。元入直把摠任希莘。率領仍直。其餘九十三名則元入直哨官黃道旭。與出番把摠趙毅鎭率領。眼同環衛。事畢後還入直。而竝待標信擧行之意。敢啓。傳曰。知道。
정조 8년
趙興鎭。以御營廳言啓曰。本廳隨駕軍數單子判付。本營各處軍兵依都監草記擧行。可也事。命下矣。東營集春營入直將官軍兵。與訓局軍各二十名。待標信替代後。陣上出用之意。敢啓。傳曰。知道。
정조 8년
趙興鎭。以御營廳言啓曰。本廳中軍李漢泰。當爲領軍隨駕。而以武二所試官進去。不得進參。以騎士別將金廷遇。兼中軍差下。後部千摠鄭景曾。兼別將差下。以爲隨駕之地。何如。傳曰。允。
정조 8년
趙興鎭。以御營廳言啓曰。今九月二十六日。明政門親臨文科殿試時。依兵曹節目。東營入直軍六十一名。集春營入直軍五十名。新營入直軍一哨內。各留十名。領軍千摠李顯宅。把摠李福遠。入直哨官郭林福。李貞圭率領。設布帳外排立。而東營集春營入直將官軍兵則待標信擧行。事畢後。還入直間。東營哨官金光潤。集春營哨官權就一代直之意。敢啓。傳曰。知道。
정조 8년
趙興鎭。以武一所試官意啓曰。今日本所鐵箭應射擧子。自坐字至養字。二千六百人內。入格五十九人。再昨日與昨日入格一百九十四人。合爲二百五十三人之意。敢啓。傳曰。知道。
정조 8년
趙興鎭。以武一所試官意啓曰。今日平明開場。鐵箭應射擧子。自豈字仍爲試取之意。敢啓。傳曰。知道。
정조 8년
趙興鎭。以武一所試官意啓曰。今日鐵箭應射擧子。自豈字至慕字半字。三百二十八人內。入格三十二人。摠許前三日入格數。則爲二百八十五人。鐵箭今皆畢試矣。臣所柳葉箭入格數七百五十九人。鐵箭入格數二百八十五人。合爲一千四十四人內。兩技五十七人。單技九百八十七人。依傳敎一竝付榜之意。敢啓。傳曰。知道。
정조 8년
趙興鎭。以武二所試官意啓曰。本所。今日平明開場。自文字鐵箭試取之意。敢啓。傳曰。知道。
정조 8년
趙興鎭。以武三所試官意啓曰。今日本所鐵箭應射擧子。自劍字至首字。三千四百人內。入格一百一人。未入格三千二百九十九人。而三日入格。合爲二百九十二人。未入格五千五百八人之意。敢啓。傳曰。知道。
정조 8년
趙興鎭。以武三所試官意啓曰。今日平明開場。自臣字鐵箭仍爲試取之意。敢啓。傳曰。知道。
정조 8년
領議政鄭存謙箚曰。伏以。泰運當午。茀祿自天。貳極定位。國本永鞏。五冊揚徽。宸誠昭格。日月光華。縟儀順成。事曠簡冊。歡騰率普。聖孝冞篤。園寢展省。明禋親將。鑾蹕穩旋。區區下情。曷勝忭幸。伏念臣撤單一出。實爲春宮邸下封冊之大禮。而若其當遞之義。固自如也。仍値慶禮稠疊。拚命捨廉。一直奔走。祗獻頌祝。粗伸常分。於是乎臣可以申其自處之義矣。臣之情病。不容蹲據之狀。已悉前疏。今何敢架疊。而本以歇後。又罹奇疾。神精都亡。擧措多錯。受任兩載。百度皆病。沐浴之義。殆至掃地。淺薄之誠。無望回天。懲討何等關係。而終歸作轍。隄防何等至嚴。而漸就陵夷。開闢後所無之劇逆。忽出於天地之間。而亦不能沬血臠肉。窮極誅治。少洩神人之憤痛。伈泄尸居。苟然度日。世道之隳乖。國事之泮渙。無往非罪。噫。臣受恩罔極。致位至此。了無絲毫之報。徒積丘山之罪。揆以公法。在所罔赦。特荷我聖上庇覆之仁。包涵之度。矜憐寬假。不加重誅。而隨處昏憒。觸事生疣。四面之譏斥沓至。一身之狼狽無限。莫非自取。尙誰咎哉。罪在當勘。職同已遞。處義郞當。去就俱失。對人發騂。無面可顯。又若夤緣暫出之會。便作仍冒之計。則是竝與淸朝四維而壞盡無餘。臣固不足言。其於辱名器而累聖化。何哉。且臣類中之疾。源委深痼。亢滿之災。荐慽摧剝。形殼雖存。心血盡枯。忽忽忘生。省覺時迷。未嘗以平人自處。而不敢言病。强策扶曳者。三朔于玆。近因曉夜觸寒。外感乘之。語澁體痺。兆症甚惡。今於冒風陪扈之餘。渾身麻木。頭目眩暈。蓋其衰氣漸下。冬節已迫。少失將攝。病輒暴發。試牌之下。竟未承膺。有臣如此。生亦何爲。惶悚之極。靡所容措。惟有墐塞調治。庶或延喘。陳力就列。已無其望。雖以故事言之。相職之以病祈免。前後何限。而筵席陳懇。或蒙恩許。箚單乞解。卽賜允兪。蓋疾痛之呼。仰格慈覆之天。體諒之恩。俯垂生全之澤。不縻虛禮。無曠重任故也。況臣危疾。已至周歲。每控瀝血之籲。輒蒙垂惻之音。容光之照。俯燭無遺。臣何敢更爲煩複之語。屢溷崇聽。只自瞻天泣禱而已。情窮勢極。言不知裁。尤增死罪。伏乞天地父母。特推終始生成之德。亟遞臣當遞之職。以便療治。仍勘臣未勘之罪。以昭法紀。公私萬幸。取進止。答曰。省箚具悉卿懇。卿於前後筵席。以此陳懇。凡幾遭矣。而予輒以決不捨卿之意。敷心腹洞諭。竊庶幾予心卿諒。不復事乎控免。豈料卿經尋辭箚。首尾屢千百言。依舊是前日說話。情志之不相孚。一何至此。予誠慙恧。不知所以爲答。噫。大官去就。與庶僚有異。而況元輔。國之重任也。明知卿無可引之義。而今若曲循之。則其於乖當聽聞之駭惑。何哉。況卿美痾。不過無妄。自可勿藥者乎。急於敦勉。不暇多詰。惟冀卿之安心善攝。俟少間。卽起視事。弘濟時艱。仍傳曰。此批答。遣史官。傳諭于領議政。
정조 8년
大司憲蔡弘履疏曰。伏以。天休滋至。邦籙無疆。於休。我王世子封冊之禮。迺在於先大王卽祚之歲。又以不匱之思。深推報本之義。顯號加上於殿宮。鑾輿祇謁於園寢。慶溢宗祊。事光簡冊。臣民歡忭。八域惟均。仍念臣向叨憲職。伏見龜賊出陸之命。憂憤所激。擬陳沬血之請。而終日求對。未蒙賜接。繼伏奉所懷書入之敎。故替陳聯名之箚。粗伸沐浴之忱。而文辭拙訥。未效格天之誠。臺體生疎。又犯徑退之辜。伊後臺疏堂箚。迭相聲罪。至有譴削之斥。臣滿心惶恧。杜門縮伏矣。日昨除旨。適下於擧國同慶之日。臣於是雖不敢自處以臺職。亦不敢自阻於陪班。故不得肅命。只自入闕。格例已違。罪戾徒積。及其天牌之下。蒼黃屛出於呼嵩之列矣。畢竟嚴敎荐降。冒沒承當於監試之役。事面去益乖錯。廉隅不得一伸。貽笑臺閣。無復餘地。況伊時同箚諸僚。以此爲引。輒蒙一遞。臣之處義。益無異同。且臣偏母。素患痰眩。寧日恒少。又於日前。添以毒腫。晝宵刺痛。坐臥俱妨。雜試鍼灸。終未責效。飮啖全却。氣息綿綴。臣以終鮮之身。實無暫捨之勢。而誠役至重。抑情往赴矣。宿來症形。俄又陡㞃。腫毒內肆。神精外瞀。頑痰以時上升。呼吸又復遄急。實有暫時難保之慮。試事垂畢。義當復命。而目下情勢。萬分煎迫。自外徑歸。冒陳血懇。伏乞天地父母。俯垂諒察。亟削臣所帶之職。以便救護。仍治臣逋慢之罪。以肅朝綱。千萬幸甚。答曰。省疏具悉。情勢似然。本職許遞。
정조 8년
永祐園親祭祭報府亞獻官領議政鄭存謙。終獻官判府事洪樂性。贊禮禮曹判書金魯鎭。典祀官奉常正趙武範。園司別檢李暾。執禮檢詳金啓洛。執尊司果曺允大。大祝待敎李崑秀。祝史校理沈樂洙。齋郞副修撰尹序東。贊者引儀吳學儉崔慶鎭。謁者兼引儀高景漢沈選之。贊引假引儀李持淳李嗣萬。祭監監察李敬行申史源。
정조 8년
甲辰九月二十五日卯時。上詣永祐園。擧動入侍時。行都承旨洪秀輔。行左承旨李在學。右承旨金宇鎭。左副承旨趙興鎭。右副承旨李祖承。同副承旨林濟遠。假注書金孝建李敬五。記事官李崑秀尹行任。二提學吳載純。檢校直提學徐有防。二直提學朴祐源。檢校直閣鄭東浚徐龍輔金載瓚。以次侍立。上具戎服。乘輿出協陽門至明政門外。左通禮跪請降輿乘馬。上降輿乘馬。出弘化門。路由館峴。上曰。都承旨馳詣景慕宮。奉審以來。秀輔承命而退。駕至興仁之門。秀輔還奏曰。臣承命進詣景慕宮。奉審殿內無頉。故敢達矣。領中樞府事金尙喆。祗迎路左。上遣史官傳諭。仍詣園所。入齋室。改具翼善冠淺淡服。進詣園上。奉審如儀。仍詣殿內。行酌獻禮。百官各服淺淡服。入就位。行禮如儀訖。上還入齋殿。諸臣侍立殿門之外。上曰。承旨入侍。宇鎭敬五崑秀行任。以次進伏。上曰。都提調入侍。藥房都提調徐命善。承命進前曰。祇謁園寢。孝思克伸。勞動之餘。聖體。若何。上曰。一樣矣。仍命書傳敎曰。上號後。初行展拜之禮。賞典宮園。何異本園。別檢李晙。參奉李廷仁。竝陞六。京事知守僕待令守僕本園守僕守護軍等。令該曹考例施賞。命善曰。明日殿試。分所試取事。命下矣。問于試所。則一所入格。爲一千四十四人。二所先入格。爲一千三百八十六人。而九字姑未畢射。三所入格。爲七百五十人。都合爲三千一百八十人云。就其中二三所入格二千一百三十六人及一所入格中三百六十四人。竝屬分所。以充二千五百之數。其餘一所入格六百八十人。依下敎。竝令帳殿應試。而二千五百人。只屬慕華館。則似難畢試於一日之內。且訓鍊院應試。不過直赴而已。二千五百人中八百人。分屬訓鍊院。以爲分力試取之地。何如。上曰。依爲之。出擧條又命書傳敎曰。侍衛百官揷羽。又下敎曰。諸司預備。仍改具戎服。鼓三嚴。乘馬進發。駕前下敎曰。自永祐園洞口至興仁之門。捧上言。又駕前下敎曰。同副承旨林濟遠。越俸分揀。仍歷臨東關王廟。行禮訖。進發。駕前下敎曰。東南兩廟廟司。邊將除授。守僕等。考例施賞。路由館峴至明政門外。下馬乘輿。由貳極門還內。御重熙堂。命軍士房承旨入侍。興鎭敬五崑秀行任有防龍輔東浚。以次進伏。上曰。左承旨同副承旨許遞。竝差假承旨。試所進去。出榻敎又命書榻敎曰。承旨前望單子入之。又下敎曰。承旨前望。以李時秀權頒布。卽爲出牌事。分付。又命書傳敎曰。飭已行。文三所試官。罷職人竝敍用。又命書傳敎曰。今番上言回啓。依頃日陵幸時例。以草記爲之事。分付。仍命退。諸臣以次退出。
정조 8년
甲辰九月二十五日申時。上御重熙堂。坐直承旨入侍時。右副承旨李祖承。檢校直提學徐有防。二直提學朴祐源。檢校直閣鄭東浚。假注書李敬五。記事官李崑秀尹行任。以次進伏訖。上曰。明日出宮門路。以賓陽門爲之。出榻敎以試官望筒。命書傳敎曰。右副承旨試望。點下許遞。與未差之代。前望單子入之。又命書榻敎曰。右承旨許遞。仍差假承旨。試所進去。又下敎曰。承旨前望。以徐龍輔柳誼頒布。賤臣承命出傳。還入進伏。上曰。左副承旨入侍。左副承旨趙興鎭。承命進伏。上命書傳敎曰。明日弘化東西挾。開東前開門。試所承旨與泮長泮堂眼同。殿座前頒紙事。試所承旨知悉擧行。又命書傳敎曰。分所試官。須兼將任。可以防奸。左捕將李柱國許遞。前望單子入之。又命書榻敎曰。丹楓亭分所命官。行戶曹判書鄭一祥。不老門分所命官。行司直金華鎭進去。上曰。吏判入侍。吏曹判書金鍾秀。承命進伏。上曰。今當無前邦慶。此科又異他科。前旣考試於節製。故玆落點。今番且有主文。更何嫌焉。卽爲入來省記之意。遣史官傳諭于洪判府事。莫重殿試。命官不可不備。夜來善攝。明早入來事。遣史官一體傳諭于李判府事事。分付。賤臣承命出傳。還入進伏。上命書傳敎曰。明日殿試。侍臣不可不備員。除各所試所城上所進去人。則無無故人。在外及未肅拜兩司玉堂。竝許遞。前望單子入之。待下批。待開門牌招進參。祖承曰。新除授左邊捕盜大將具明謙。卽爲牌招。傳授命召及大將牌傳令牌。何如。上曰。依爲之。出擧條上曰。武初試一二三所。何時當出榜。榜目斯速修入事。分付。仍命退。諸臣以次退出。
정조 8년
行都承旨洪秀輔坐。左承旨未差。右承旨金宇鎭坐直。左副承旨趙興鎭坐直。右副承旨李祖承坐。同副承旨徐龍輔坐。注書二員未差。假注書金孝建仕李敬五仕直。事變假注書朴能源仕。
정조 8년
藥房都提調臣徐命善。提調臣徐有隣。副提調臣洪秀輔啓曰。祇謁園寢。孝思克伸。向晩還宮。勞動旣多。伏未審夜間。聖體。若何。臣等率諸御醫。趁早入診。詳察聖候爲宜。王大妃殿氣候。何如。惠慶宮氣侯。何如。臣等不任區區伏慮。敢來問安。答曰。知道。殿座處所。入侍宜矣。
정조 8년
王大妃殿惠慶宮中宮殿世子宮口傳問安。答曰。知道。大殿。朝廷二品以上六曹堂上大司諫單子問安。答曰。知道。
정조 8년
傳于洪秀輔曰。政院玉堂翌日問安。勿爲之。
정조 8년
刑曹參議前望單子入之。安聖彬落點。
정조 8년
三司前望單子入之。副校理李延伋。修撰李鼎運。執義洪周萬。掌令李思祚。正言韓用龜李度謙落點。
정조 8년
有政。吏批。行判書金鍾秀受由在外。參判宋載經進。參議未差。右承旨金宇鎭進。啓曰。行判書金鍾秀受由在外。參議未差。小臣獨政未安。何以爲之。敢稟。傳曰。仍爲之。以曺允大爲文學。鄭觀輝爲禮曹正郞。柳秉均爲永陵令。韓翼商爲昌陵令。折衝南憲喆陳益祥金尙輝。以上嘉善加資事。承傳。學生朴道彦今超通政。前持平朴長卨父。安鼎大爲左通禮。姜忱爲兵曹正郞。李秀夏徐有鍊李庚運爲佐郞。
정조 8년
兵批。判書徐浩修進。參判金思穆侍衛進。參議柳誼守宮進。參知沈基泰入直進。左副承旨趙興鎭進。以李商五李海容爲武兼。副司直單李在學李得臣鄭枋趙鼎鎭林濟遠鄭致淳孟至大。副司果單黃基玉。
정조 8년
吏曹口傳政事。以鄭東觀李顯道爲兵曹佐郞。
정조 8년
以黃海監司松禾縣殺獄罪人李松年逃躱。惶恐待罪事狀啓。傳于徐龍輔曰。勅行不遠。卿則勿待罪。更定五十日之限。使之限內捉納事。回諭。
정조 8년
趙興鎭。以訓鍊院分所命官意啓曰。今曉開場。直赴已爲畢試。而三所初試劃付八百二十人。一所初試劃付三百六十九人。合爲一千一百八十九人。而終日試取。貫革一技。姑未畢試。以此推之。則明日亦難出椖。柳葉箭貫革四坐。帿箭貫革一坐。鳥銃貫革二坐。加設試取。然後庶可爲畢試。差備官。令兵曹加磨鍊差出擧行。何如。傳曰。允。依此草記。令兵曹差備官斯速加定啓下。上號慶科初試試官肅拜。又在明日。須於明日申前畢試。初試試官等。又以肅拜進去。柳葉箭貫革及貫革。此數外加設。亦無所妨。卿便宜擧行後。草記。可也。
정조 8년
趙興鎭。以慕華館分所命官意啓曰。臣等曉詣試所。試冊連爲催促。則二所初試。尙未出榜云。一所移來二百六十七人。先以草榜送來。而榜中擧子。無一人來待。日勢已午。不得開場。一所擧子則今方發遣差備官。使之知委來會。而二所榜目則令兵曹各別申飭。卽速修送試冊。以爲開場之地。何如。傳曰。允。
정조 8년
趙興鎭。以慕華館分所命官意啓曰。二所初試草榜中四百人。先爲謄來。與單子相準。申時後。始爲開場。柳葉箭自天字至玄字半字。試取入格。爲五十一人。未入格爲五十三人。而日勢已暮。不得已姑罷。待明日依傳敎。分設試取之意。敢啓。傳曰。知道。上號慶科初試試官。明當差出。殿試須於申前出榜。可無相値之弊。未明開場。先爲捧講。期於申前後。持草榜詣闕。而洗馬坪分所。亦以此意。分付。可也。